Versindaba » Blog Archive Nazim Hikmet se nalatenskap te koop aangebied : Versindaba
Nazim Hikmet se nalatenskap te koop aangebied
Volgens 'n berig op Knack word Nazim Hikmet (1902-1963), grondlegger van die moderne Turkse digkuns en 'n digter oor wie Nuuswekker al vantevore berig het, se nagelate manuskripte nou deur Galina G. Kolesnikova, sy 94-jarige oud-minnares, te koop aangebied. Sy wil 1 miljoen USD daarvoor hê; twee jaar gelede het sy glo ook Hikmet se kar wat hy aan haar nagelaat het, vir die magistrale bedrag van 600 USD verkoop aan 'n bewonderaar van sy digkuns.
Blykbaar stel die Turkse ministerie vir Kultuursake belang in die aanbod, maar hulle beskik helaas nie oor die nodige fondse nie. Daar is, volgens die berig, egter heelwat aktiwiteit in Anakara agter die skerms aan die gang deur vriende en ander belanghebbendes wat probeer om die nodige fondse te kry ten einde te verhinder dat dié kosbare nalatenskap in "vreemde hande" beland.
Nazim Hikmet word allerweë beskou as waarskynlik die vernaamste grondlegger van die moderne Turkse poësie. Weens sy positiewe gesindheid jeens die Russiese Revolusie is hy egter in sy tuisland hiervoor veroordeel en vervolg. In 1921 het hy na die Sowjet-Unie gevlug en kunsgeskiedenis in Moskou bestudeer. Met sy terugkeer na Turkye in 1928 is hy summier gearresteer en tot 28 jaar gevangenisskap veroordeel. Tydens sy gevangenisskap het hy die grootste deel van oeuvre geskryf en onder andere ook Tolstoy se Oorlog en vrede in Turks vertaal. In 1950 is hy egter na 'n uitgebreide hongerstakling en internasionale protestaksie vrygelaat en het hy na Moskou gevlug waar hy tot met sy dood 1963 gewoon het. Dit is juis tydens hierdie ballingskap dat hy Galina G. Kolesnikova ontmoet het. Sy was 'n geneesheer en het hom dan ook tydens sy uitgerekte siekbed versorg.
Burgerskap is eers verlede jaar postuum deur die Turkse regering aan Nazim Hikmet toegestaan.
As toegif plaas ek onder aan vanoggend se Nuuswekker die gedig "Angina pectoris" in die Engelse vertaling.
Vanoggend is daar slegs een nuwe plasing om aan te kondig, en dit is Astrid Lampe se insetsel by Wisselkaarten, "Met opzet verdwalen".